“UZ” DOMENIDAGI DOMEN NOMLARINI RO‘YXATDAN O‘TKAZISh VA ULARDAN FOYDALANISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining 2004-yil 7-maydagi 215-son qarori bilan tasdiqlangan “O‘zbekiston aloqa va axborotlashtirish agentligi to‘g‘risidagi nizom”ga muvofiq, “UZ” domenidagi domen nomlariga faoliyati to‘g‘ridan to‘g‘ri daxldor bo‘lgan shaxslarning munosabatlarini samarali boshqarish hamda noqonuniy harakatlardan himoyalanishini ta’minlash maqsadida, buyuraman:
 1. “UZ” domenidagi domen nomlarini ro‘yxatdan o‘tkazish va ulardan foydalanish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilganidan o‘n kundan keyin kuchga kiradi.
 Ushbu Nizom O‘zbekiston Respublikasi “Telekommunikatsiyalar to‘g‘risida”gi Qonunining 8-moddasiga muvofiq, “UZ” domenidagi domen nomlarini ro‘yxatdan o‘tkazish va ulardan foydalanish tartibini belgilaydi, shuningdek, faoliyati “UZ” domenidagi domen nomlarini ro‘yxatdan o‘tkazish va ulardan foydalanish bilan bog‘liq bo‘lgan shaxslarning, xususan “UZ” domeni Ma’muri, “UZ” domenidagi domen nomlarini Ro‘yxatdan o‘tkazuvchi, domen nomining Ma’muri va “UZ” domenidagi domen nomlariga ega bo‘lgan saytlarda o‘z materiallarini joylashtiruvchi shaxslarning o‘zaro munosabatlarini tartibga soladi. 
 1. “UZ” domenida quyidagi maqsadlarda ro‘yxatdan o‘tkazishning taqsimlangan tizimi qo‘llaniladi:
 ro‘yxatdan o‘tkazish markazlashmagan xizmatlarini taqdim etish;
 raqobat muhitini joriy qilish;
 taqdim etiladigan xizmatlar sifatini yaxshilash;
 iste’molchilar uchun ko‘rsatiladigan qo‘shimcha xizmatlar turini kengaytirish.
 2. Agar O‘zbekiston Respublikasining xalqaro shartnomasi bilan “UZ” domenidagi domen nomlarini ro‘yxatdan o‘tkazish va undan foydalanishga nisbatan ushbu Nizomdagi qoidalardan boshqacha qoidalar belgilansa, u holda xalqaro shartnomaning qoidalari qo‘llaniladi.
 3. Ushbu Nizom yoki O‘zbekiston Respublikasining boshqa qonunchilik hujjatlari bilan tartibga solinmagan holatlarga nisbatan O‘zbekiston Respublikasi qo‘shilgan xalqaro shartnomalarining normalari yoki domen nomlari bilan bog‘liq xalqaro amaliyot qo‘llanilishi mumkin.
 4. Ushbu Nizomda quyidagi tushunchalar tegishli ta’riflari bilan qo‘llanilgan: 
 “UZ” domeni Ma’muri — “UZ” domenining asosiy Reyestrini boshqarish va “UZ” domenini rivojlantirishning asosiy yo‘nalishlarini belgilashga davlat tomonidan vakolat berilgan tashkilot; 
 domen nomining Ma’muri — domen nomini o‘z nomiga ro‘yxatdan o‘tkazgan yuridik yoki jismoniy shaxs; 
 domen nomini aktivatsiya qilish — domen nomi va unga tegishli (DNS) serverlari to‘g‘risidagi axborotni Internet tarmog‘ida domen nomining ishlashini ta’minlaydigan “UZ” domenining asosiy DNS serverlarida joylashtirish va saqlash; 
 domen nomining ro‘yxatdan o‘tkazilishini bekor qilish — domen nomi va domen nomining Ma’muri to‘g‘risidagi axborotni “UZ” domenining Ma’muri tomonidan asosiy Reyestrdan chiqarib tashlanishi; 
 davlat domen nomi — O‘zbekiston Respublikasi davlat hokimiyati va boshqaruvi organlari, ma’muriy birliklari (viloyat, hokimiyat, shahar, shaharcha, qishloq, ovul va sh. k.) nomlarini o‘z ichiga oluvchi yoxud ularning belgilarini yoki nomlarini boshqacha tarzda ifodalaydigan, shu jumladan, qisqartmalari va/yoki abbreviaturalarini o‘z ichiga oladigan domen nomi; 
 domen nomini deaktivatsiya qilish — Internet tarmog‘ida domen nomi ishlashini keyinchalik to‘xtatish uchun “UZ” domenining asosiy DNS serverlaridan tegishli domen nomining (DNS) serverlari to‘g‘risidagi axborotni chiqarib tashlash; 
 domen — nomli mezon bo‘yicha ajratilgan va uni qo‘llab-quvvatlash uchun javob beradigan tashkilotga egalik qilish uchun taqdim etilgan Internet tarmog‘ining qismi; 
 “UZ” domeni — O‘zbekiston Respublikasining mamlakat kodini ifodalovchi, maxsus vakolatli tashkilot tomonidan boshqariladigan va muvofiqlashtiriladigan hamda O‘zbekiston Respublikasining yurisdiksiyasi ostidagi o‘z ichiga keyingi daraja domen nomlarini oluvchi yuqori daraja domen; 
 domen nomi — axborot resursiga yoki axborot tizimiga berilgan, ularni Internet jahon axborot tarmog‘ida identifikatsiyalash uchun xizmat qiladigan noyob nom; 
 ikkinchi daraja domen nomi — “UZ” yuqori daraja domenidan chapda joylashgan, undan nuqta bilan ajratilgan va “UZ” domenining keyingi darajasini belgilaydigan domen nomi; 
 uchinchi daraja domen nomi (subdomen) — ikkinchi daraja domenidan chapda joylashgan, undan nuqta bilan ajratilgan va ikkinchi daraja domenining keyingi darajasini bildiradigan domen nomi; 
 zaxiralangan domen nomi — jamoatchilik uchun foydali bo‘lgan yoki davlat maqsadlarida foydalanish uchun, shuningdek yuqori daraja domenining barqaror ishlashini ta’minlash maqsadida “UZ” domeni Ma’muri tomonidan zaxiralangan domen nomi; 
 ariza beruvchi — domen nomini ro‘yxatdan o‘tkazish, qayta ro‘yxatdan o‘tkazish va uning amal qilish muddatini uzaytirish uchun Ro‘yxatdan o‘tkazuvchiga ariza bergan jismoniy yoki yuridik shaxs; 
 asosiy server — yuqori daraja domenlari to‘g‘risidagi axborotni saqlovchi DNS serverlari; 
 nomaqbul domen nomi — odobsiz, axloqsiz, qonunchilik hujjatlariga zid, davlatga yoki jamiyatga qarshi xarakterdagi so‘zlarni, shuningdek, harflar, sonlar yoki so‘zlar kombinatsiyasini o‘z ichiga olgan domen nomi. Domen nomining nomaqbulligi (xarakteri) ushbu domen nomini aktivatsiya qilish vaqtida “UZ” domenining Ma’muri tomonidan belgilanadi;
 asosiy Reyestr — ikkinchi darajadagi ro‘yxatga olingan domen nomlari, domen nomlarini Ro‘yxatdan o‘tkazuvchilari va Ma’murlari hamda domen nomlarini ro‘yxatdan o‘tkazish va ulardan foydalanish uchun zarur bo‘lgan boshqa axborotni o‘z ichiga oladigan “UZ” domenining markaziy ma’lumotlar bazasi; 
 Ro‘yxatdan o‘tkazuvchi — domen nomlarini ro‘yxatdan o‘tkazish bo‘yicha “UZ” domeni Ma’muri bilan tuzilgan shartnomaga asosan xizmatlar ko‘rsatadigan va domen nomi to‘g‘risidagi zarur axborotni asosiy Reyestrga kiritilishini ta’minlaydigan yuridik shaxs; 
 domen nomini ro‘yxatdan o‘tkazish — Ro‘yxatdan o‘tkazuvchi tomonidan domen nomi va domen nomi Ma’muri to‘g‘risidagi ma’lumotlarni asosiy Reyestrda joylashtirish va saqlash hamda “UZ” domeni Ma’muri tomonidan domen nomini aktivatsiya qilish; 
 server — kompyuterning boshqa kompyuterga xizmatlarni taqdim etish imkonini beruvchi apparat va dasturiy ta’minot (dastur-server) majmui. Kompyuterlar dastur-server bilan dastur-mijozlar yordamida ishlaydi; 
 domen nomlari tizimi — Internet jahon axborot tarmog‘ida domen nomlarini berish, ro‘yxatdan o‘tkazish va ulardan foydalanish tartibi; 
 “whois” xizmati — domen nomi to‘g‘risidagi asosiy axborotni Internet brauzeri yoki maxsus kompyuter dasturi orqali olish imkonini beruvchi maxsus xizmat; 
 ICANN (Internet Corporation for Assigned Names and Numbers) — tarmoq texnik infratuzilmasining ma’muriy boshqarish funksiyasini amalga oshiradigan, shuningdek yuqori daraja domenlarining bazasini qo‘llab-quvvatlaydigan Internetda adreslar va protokollar raqamlarini biriktirish bo‘yicha tashkilot; 
 IANA (The Internet Assigned Numbers Authority) — Internet adreslarining butun makonini taqsimlash, shu jumladan IP-adres, domen nomlarining tarmoq xizmatini umumiy muvofiqlashtirish va boshqarish hamda yuqori daraja domenlarini delegirlash uchun nazoratni amalga oshiruvchi tashkilot; 
 IP-adres — raqamli shaklda ifoda etilgan, tarmoqda axborotning joylashgan joyini aniqlovchi adres. IP-adres nuqtalar bilan ajratilgan to‘rtta raqamli maydondan (IPV4) iborat.
 6. “UZ” domeni Ma’muri barcha Ro‘yxatdan o‘tkazuvchilar uchun o‘zaro ishlashning yagona qoidalari va tartibini belgilaydi, ro‘yxatdan o‘tkazuvchilar bilan tuziladigan namunaviy shartnoma loyihasini ishlab chiqadi.
 7. Ro‘yxatdan o‘tkazuvchi bilan namunaviy shartnoma va Ro‘yxatdan o‘tkazuvchilarning bog‘lanish uchun ma’lumotlarini ko‘rsatgan holda amaldagi Ro‘yxatdan o‘tkazuvchilarning ro‘yxati “UZ” domeni Ma’murining veb-saytida bosib chiqarilishi kerak.
 8. Domen nomini ro‘yxatdan o‘tkazish va ro‘yxatdan o‘tkazishning amal qilish muddatini uzaytirish bo‘yicha xizmatlarning tavsiya etiladigan narxi “UZ” domeni Ma’muri tomonidan belgilanadi.
 9. “UZ” domeni Ma’muri ro‘yxatga olingan domen nomi to‘g‘risidagi axborotni asosiy Reyestrda ro‘yxatdan o‘tkazishning amal qilish muddati davomida saqlaydi va asosiy Reyestrning texnik ishlashini ta’minlaydi.
 10. “UZ” domeni Ma’muri ro‘yxatga olingan domen nomlari to‘g‘risidagi zarur axborotni olish uchun Ro‘yxatdan o‘tkazuvchiga asosiy Reyestrdan foydalanishni taqdim etishi majburiydir. Ma’muriy boshqarish va asosiy Reyestr xavfsizligiga tahdidlardan muhofaza qilishni ta’minlash huquqi “UZ” domeni Ma’muriga yuklanadi.
 11. Ro‘yxatdan o‘tkazuvchining xatti-harakatlari asosiy Reyestrning normal ishlashiga va “UZ” domenining barqarorligiga to‘sqinlik qilgan hollarda, “UZ” domeni Ma’muri darhol zarur tashkiliy va texnik choralarni ko‘rish, shu jumladan Ro‘yxatdan o‘tkazuvchining asosiy Reyestrdan foydalanishini vaqtincha to‘xtatib turish huquqiga ega. Asosiy Reyestrdan foydalanish yuqorida qayd etilgan tahdidlar bartaraf etilgandan so‘ng tiklanadi.
 12. Ro‘yxatdan o‘tkazuvchi tomonidan ushbu Nizom shartlari va talablari hamda shartnoma majburiyatlari buzilgan holda “UZ” domeni Ma’muri Ro‘yxatdan o‘tkazuvchi bilan tuzilgan shartnomani bir tomonlama tartibda sud orqali bekor qilish huquqiga ega.
 13. “UZ” domeni Ma’muri va Ro‘yxatdan o‘tkazuvchi o‘rtasidagi shartnoma bekor qilinganda Ro‘yxatdan o‘tkazuvchining vakolatlari to‘xtatiladi. “UZ” domeni Ma’muri Ro‘yxatdan o‘tkazuvchining funksiyalarini boshqa Ro‘yxatdan o‘tkazuvchiga berish tartibi to‘g‘risida domen nomlarini ushbu Ro‘yxatdan o‘tkazuvchi orqali ro‘yxatga olgan domen nomlari ma’murlariga xabar beradi.
 14. “UZ” domeni Ma’muri domen nomining Ma’muri bilan tuzilgan shartnoma sababli Ro‘yxatdan o‘tkazuvchida yuzaga kelgan majburiyatlarning buzilganligi uchun, shuningdek Ro‘yxatdan o‘tkazuvchining domen nomining Ma’muri oldida o‘z majburiyatlarini bajarmaganligi oqibatlari uchun javobgar emas.
 15. “UZ” domeni Ma’muri ICANN xalqaro muvofiqlashtiruvchi tashkilot tomonidan belgilangan talablarga muvofiq “UZ” domeni ma’muriy boshqarilishini ta’minlash uchun javobgar bo‘ladi.
 16. “UZ” domeni Ma’muri quyidagilarga majburdir:
 asosiy serverning normal ishlashini ta’minlash, DNS bazasi va asosiy Reyestrni yangilash;
 domen nomlari to‘g‘risidagi axborotning har qanday shaxs tomonidan olinishi uchun “whois” xizmatlari ishlashini, bazaning yangilanishini ta’minlash.
 17. “UZ” domeni Ma’muri domen nomlarini ro‘yxatdan o‘tkazish tartibi to‘g‘risidagi axborotni o‘zining rasmiy veb-sayti orqali taqdim etishi mujburiydir.
 18. “UZ” domeni Ma’muri domen nomlari Ma’murlari DNS-serverlari va ma’lumotlar bazasining ishlash qobiliyati va to‘g‘ri ishlashini tekshirish, shuningdek ushbu Nizom talablariga muvofiq Ro‘yxatdan o‘tkazuvchining serverlari tizimini tekshirish huquqiga ega.
 19. “UZ” domeni Ma’muri ushbu Nizom talablariga muvofiq domen nomini Ro‘yxatdan o‘tkazuvchi va Ma’muriga domen nomlarini ro‘yxatdan o‘tkazish va ma’muriy boshqarishni ta’minlash bo‘yicha talablarni qo‘yish huquqiga ega.
 21. “UZ” domeni Ma’muri domen nomining Ro‘yxatdan o‘tkazuvchisi yoki Ma’muri tomonidan sodir etilgan “UZ” domenida domen nomini ro‘yxatdan o‘tkazish va undan foydalanish bilan bog‘liq bo‘lgan qonun buzilishlari uchun javobgar emas.
 22. “UZ” domeni Ma’muri ushbu Nizomga muvofiq boshqa huquq va majburiyatlarga ega bo‘lishi mumkin.
 23. “UZ” domeni Ma’muri bilan tegishli tartibda shartnoma tuzgan O‘zbekiston Respublikasining hududida ro‘yxatga olingan yuridik shaxs “UZ” domenidagi domen nomlarini ro‘yxatdan o‘tkazish huquqiga ega.
 24. Ro‘yxatdan o‘tkazuvchi “UZ” domeni Ma’muri bilan tuzilgan shartnoma asosida domen nomlarini ro‘yxatdan o‘tkazish bo‘yicha o‘z faoliyatini amalga oshiradi. Domen nomlarini ro‘yxatdan o‘tkazish huquqini taqdim etish talablari va shartlari barcha Ro‘yxatdan o‘tkazuvchilar uchun bir xil belgilanadi.
 25. Ro‘yxatdan o‘tkazuvchi “UZ” domeni Ma’murining serveri bilan bog‘lanish uchun kerakli darajada sifatli va ishonchli bo‘lgan yopiq xavfsiz liniyadan foydalanishi majburiydir. Buning uchun ushbu Ro‘yxatdan o‘tkazuvchi tomonidan quyidagi talablarning bajarilishi ta’minlanishi kerak:
 xalqaro standartlarga to‘liq mos kelishi;
 istalgan vaqtda ishga tushirishga tayyor bo‘lgan takrorlaydigan uskunaning kamida bitta to‘liq komplektining mavjudligi.
 26. Ro‘yxatdan o‘tkazuvchi “UZ” domeni Ma’muri tomonidan uning tizimini ushbu Nizomning 71-bandida ko‘rsatilgan texnik talablarga muvofiqligini davriy tekshirish imkoniyatini ta’minlashga majburdir.
 27. Ro‘yxatdan o‘tkazuvchi o‘z faoliyatini amalga oshirish uchun agentlar (reseller)ga ega bo‘lishi mumkin. Ro‘yxatdan o‘tkazuvchining agenti faqat yuridik shaxs bo‘lishi mumkin. 
 28. Ro‘yxatdan o‘tkazuvchi boshqa shaxslar huquqlarini poymol qilmagan, teng huquqiylik prinsipiga rioya qilgan holda domen nomlarini ro‘yxatga olishni amalga oshirishga majburdir.
 29. Ro‘yxatdan o‘tkazuvchi ro‘yxatdan o‘tkazish uchun berilgan talablarni o‘z vaqtida va sifatli darajada qondirish uchun, ushbu Nizom talablariga muvofiq domen nomlarini ro‘yxatdan o‘tkazish tizimini ta’minlashi majburiydir.
 30. Nohalol raqobat, o‘z raqobatchilariga, ro‘yxatdan o‘tkazuvchilar xizmatlarining foydalanuvchilariga ziyon keltirish, raqobatchilarning tovarlar va xizmatlar bozoridan foydalanishlarini cheklash maqsadlarida ro‘yxatdan o‘tkazuvchilar huquqlaridan foydalanishga yo‘l qo‘yilmaydi. 
 31. Ro‘yxatdan o‘tkazuvchi ushbu Nizomga muvofiq boshqa huquq va majburiyatlarga ega.
 32. Domen nomining Ma’muri O‘zbekiston Respublikasining qonunchilik hujjatlari va ushbu Nizom qoidalariga rioya qilgan holda, o‘z ixtiyori bo‘yicha domen nomidan foydalanish huquqiga ega.
 33. Domen nomining Ma’muri unga biriktirilgan ikkinchi daraja domen nomining chegarasida uchinchi daraja domen nomini berishi, subdomenlarni aktivatsiya qilishi va nomli serverlardan foydalanishni amalga oshirishi mumkin. Bunda domen nomining Ma’muri uchinchi daraja domen nomlarining ro‘yxatdan o‘tkazilishi to‘g‘risida ariza bergan barcha shaxslarga teng munosabatda bo‘lishi va foydalanish qulay hamda domen nomining Ma’muri veb-serverida shakllanishi kerak bo‘lgan domen nomining Ma’muri tomonidan belgilangan tamoyillar va jarayonlarga, shuningdek O‘zbekiston Respublikasining qonunchilik hujjatlariga muvofiq subdomenlarni ro‘yxatdan o‘tkazishi lozim.
 34. Subdomenlarni ro‘yxatdan o‘tkazishda domen nomining Ma’muri subdomenlar ma’lumotlar bazasining yuritilishini ta’minlashi kerak.
 35. Domen nomining Ma’muri domen nomidan foydalanish tartibini belgilaydi, har qanday huquq buzilishlari, shu jumladan uchinchi shaxs huquqlarining buzilishlari va domen nomidan foydalanish kim tomonidan amalga oshirilishidan qat’i nazar, domen nomini ro‘yxatdan o‘tkazish va undan foydalanish bilan bog‘liq holda keltirilgan ziyon uchun javobgar bo‘ladi.
 36. Veb-saytlarda yoki domen nomi orqali foydalanish mumkin bo‘lgan boshqa xizmatlarda qasddan ishonchsiz yoki soxta axborotdan foydalanish, shuningdek O‘zbekiston Respublikasining qonunchilik hujjatlarini buzuvchi axborotni joylashtirganlik uchun domen nomining Ma’muri javobgar bo‘ladi.
 Domen nomining Ma’muri o‘zining domen nomi bilan bog‘liq huquq buzilishlar to‘g‘risida xabar topishi bilan o‘z texnik imkoniyatlari doirasida ularni bartaraf etish bo‘yicha darhol choralar ko‘rishga majburdir.
 37. Domen nomining Ma’muri domen nomlarini ro‘yxatdan o‘tkazish va foydalanish bo‘yicha ro‘yxatdan o‘tkazilishning butun davri davomida ushbu Nizom talablariga rioya qilishga majburdir.
 38. Domen nomining Ma’muri Ro‘yxatdan o‘tkazuvchiga u tomonidan o‘z majburiyatlari bajarilmaganligi va ushbu hujjatda belgilangan ro‘yxatdan o‘tkazish talablari buzilganligi to‘g‘risidagi e’tirozlarni taqdim etish huquqiga ega.
 39. Ro‘yxatdan o‘tkazuvchi domen nomlarini ro‘yxatdan o‘tkazish huquqini yo‘qotgan taqdirda, ushbu Ro‘yxatdan o‘tkazuvchi bilan bog‘liq domen nomi Ma’murining huquqlari va domen nomini ro‘yxatdan o‘tkazish shartlari domen nomini ro‘yxatdan o‘tkazish muddati oxirigacha o‘zgarmaydi. 
 40. Domen nomining Ma’muri ushbu Nizomga muvofiq boshqa huquq va majburiyatlarga ega.
 41. Ro‘yxatdan o‘tkazuvchi ushbu Nizomning 1 va 2-ilovasida keltirilgan shakl bo‘yicha ariza beruvchi tomonidan to‘ldiriladigan domen nomini ro‘yxatdan o‘tkazish uchun ariza asosida domen nomlarini ro‘yxatdan o‘tkazish to‘g‘risidagi ma’lumotlarni asosiy Reyestrga kiritadi. 
 To‘ldirilishi majburiy bo‘lgan shaklning barcha hoshiyalari ariza shaklida ko‘rsatiladi.
 42. Axborotni asosiy Reyestrga kiritish, o‘zgartirish, shuningdek domen nomlarini ro‘yxatdan o‘tkazish uchun shartnomani tuzish (ro‘yxatdan o‘tkazish amal qilish muddatini uzaytirish) ariza beruvchining arizasiga asosan Ro‘yxatdan o‘tkazuvchi tomonidan amalga oshiriladi.
 43. Domen nomi va uning Ma’muri to‘g‘risidagi ma’lumotlar “UZ” domeni Ma’murining “whois” xizmati orqali foydalanilishi mumkin bo‘lishi kerak. Bunda “whois” xizmati yordamida foydalanish mumkin bo‘lgan domen nomi to‘g‘risidagi axborot hajmi oshkora va konfidensial axborotni o‘z ichiga oladi. 
 Oshkora axborotga quyidagi ma’lumotlar kiritiladi: 
 domen nomining qisqacha ta’rifi; 
 domen nomi to‘g‘risidagi axborotni asosiy Reyestrga uzatilishini amalga oshiruvchi Ro‘yxatdan o‘tkazuvchi to‘g‘risidagi ma’lumotlar; 
 ushbu domenga xizmat ko‘rsatuvchi DNS serverlar nomlari va IP-adreslari, shuningdek DNS tomonidan foydalaniladigan boshqa texnik axborot. 
 Konfidensial axborotga quyidagi ma’lumotlar kiritiladi: 
 domen nomining Ma’murining to‘liq nomi (nomlanishi); 
 elektron pochta manzili; 
 domen nomining Ma’murining yuridik manzili va murojaat uchun telefonlari. 
 Domen nomining Ma’muri va Ro‘yxatdan o‘tkazuvchining kelishuvi bo‘yicha domen nomining Ma’muri to‘g‘risidagi qo‘shimcha axborot kiritilishi mumkin. 
 44. Asosiy reyestrga kiritilgan domen nomi va uning Ma’muri to‘g‘risidagi ma’lumotlar konfidensial hisoblanadi, agar ariza beruvchi va Ro‘yxatdan o‘tkazuvchi o‘rtasidagi shartnomada, shuningdek ushbu Nizomda boshqacha qoida ko‘zda tutilmagan bo‘lsa. 
 45. Ushbu Nizomga muvofiq ariza beruvchi to‘g‘risidagi axborotni “whois” xizmatida joylashtirish va undan foydalanish uchun ariza beruvchining roziligi olinishi shart.
 46. Asosiy Reyestrdagi domen nomlari to‘g‘risidagi axborot faqat domen nomlari tizimining lozim darajada ishlashini ta’minlash va domen nomlarini ro‘yxatdan o‘tkazish va foydalanishda huquqbuzarliklarning oldini olish maqsadida foydalanilishi lozim.
 47. Domen nomining Ma’muri tomonidan ro‘yxatdan o‘tkazish (ro‘yxatdan o‘tkazishning amal qilish muddatini uzaytirish) uchun avval berilgan arizaning ma’lumotlari o‘zgarganda, shuningdek domen nomi yoki domen nomining Ma’muri to‘g‘risidagi axborot o‘zgarganda domen nomining Ma’muri o‘zgarishlar to‘g‘risida Ro‘yxatdan o‘tkazuvchiga o‘n kunlik muddatda xabar berishga majburdir.
 48. Ro‘yxatdan o‘tkazuvchi o‘z tashabbusi bilan ham ma’lumotlarni tekshirish, buning uchun domen nomi Ma’muridan qo‘shimcha ma’lumotlarni so‘rash yoki avval taqdim etilgan ma’lumotlarni tasdiqlash huquqiga ega. Domen nomi Ma’muri Ro‘yxatdan o‘tkazuvchining talablarini o‘n kunlik muddatda bajarishi majburiydir.
 49. Domen nomi Ma’muridan ma’lumotlar o‘zgarishi to‘g‘risidagi xabarni olingandan va ushbu ma’lumotlarning keyinchalik tekshiruvidan keyin Ro‘yxatdan o‘tkazuvchi asosiy Reyestr bazasiga tegishli o‘zgarishlarni kiritishga va zarur bo‘lganda, domen nomi Ma’muri bilan shartnomani qaytadan tuzishga majburdir.
 50. Ro‘yxatdan o‘tkazuvchi asosiy Reyestrni ma’muriy boshqarish huquqiga ega emas.
 51. Har qanday jismoniy va yuridik shaxs millati va yashash joyidan qat’i nazar, “UZ” domenidagi domen nomini ro‘yxatdan o‘tkazish huquqiga ega. 
 52. Domen nomlarini ro‘yxatdan o‘tkazish Ro‘yxatdan o‘tkazuvchi bilan ariza beruvchi o‘rtasidagi shartnoma asosida amalga oshiriladi.
 53. Ariza beruvchi domen nomini mustaqil tanlaydi va domen nomini tanlash hamda domen nomini ro‘yxatdan o‘tkazish va undan foydalanish bilan bog‘liq holda uchinchi shaxs huquqlarining mumkin bo‘lgan buzilishlari uchun, shuningdek bunday buzilishlar bilan bog‘liq zararlar xavfi uchun javobgar bo‘ladi.
 54. Domen nomi bittadan ko‘p simvol va quyidagi belgi yoki ularning kombinatsiyasidan iborat bo‘lishi kerak:
 harflar a, b, c, d, e, f, g, h, i, j, k, l, m, n, o, p, q, r, s, t, u, v, w, x, y, z;
 conlar 0, 1, 2, 3, 4, 5, 6, 7, 8, 9;
 defis (“-” belgisi).
 Domen nomi defis bilan boshlanishi yoki tugallanishi mumkin emas (masalan, -domain.uz yoki domain-.uz).
 55. Ro‘yxatdan o‘tkazuvchi domen nomlarini ro‘yxatdan o‘tkazish tartibi va protseduralari hamda ularni ro‘yxatdan o‘tkazish narxi to‘g‘risidagi axborotni manfaatdor shaxslarga yetkazishga majburdir.
 56. “UZ” domeni zonasidagi domen nomlarini ro‘yxatdan o‘tkazish uchun ariza Ro‘yxatdan o‘tkazuvchining veb-serverlaridan foydalangan holda, Ro‘yxatdan o‘tkazuvchiga elektron xat ko‘rinishida yoki qog‘oz ko‘rinishidagi yozma ariza bo‘yicha jo‘natilishi kerak.
 57. Ariza beruvchi o‘z arizasida to‘liq va ishonchli axborot to‘g‘risida xabar berishga majburdir. Ro‘yxatdan o‘tkazuvchi arizani tekshirishda ariza beruvchidan taqdim etilgan ma’lumotlar haqqoniyligi tasdig‘ini so‘rashga haqlidir.
 58. Ro‘yxatdan o‘tkazuvchi domen nomlarini ro‘yxatdan o‘tkazishga ariza berganlar va avval ro‘yxatga olinganlarning ushbu Nizom talablariga muvofiqligining dastlabki tekshiruvini o‘tkazishga majburdir.
 59. Arizalar Ro‘yxatdan o‘tkazuvchi tomonidan ularning kelib tushish ketma-ketligiga muvofiq ko‘rib chiqiladi. 
 60. Quyidagi hollarda domen nomini ro‘yxatdan o‘tkazish haqidagi ariza rad etilishi mumkin: 
 domen nomi ushbu Nizomning 54-bandi talablariga mos kelmaganda; 
 domen nomi ro‘yxatga olingan va asosiy Reyestrda bo‘lganda; 
 domen nomi “UZ” domeni Ma’muri tomonidan belgilanadigan zaxiralangan domen nomlari ro‘yxatiga kirganda; 
 domen nomini ro‘yxatdan o‘tkazish to‘g‘risidagi arizani ko‘rib chiqishni to‘xtatib qo‘yish sabablari belgilangan muddatda ariza beruvchi tomonidan bartaraf etilmaganda. 
 61. Ro‘yxatdan o‘tkazuvchi arizani qabul qilgan vaqtdan boshlab o‘n kun ichida arizachiga domen nomining ro‘yxatdan o‘tkazganligi, ro‘yxatdan o‘tkazish rad etilganligi yoki sababi ko‘rsatilgan holda ro‘yxatdan o‘tkazish to‘g‘risidagi arizani ko‘rib chiqish to‘xtatib qo‘yilganligi to‘g‘risida ariza beruvchiga xabar berishi kerak. Agar ariza ushbu Nizomning 1 va 2-ilovalarida keltirilgan talablarga javob bermasa, Ro‘yxatdan o‘tkazuvchi arizani ko‘rib chiqishni to‘xtatib qo‘yishi lozim. Arizani ko‘rib chiqishni to‘xtatib qo‘yish muddati Ro‘yxatdan o‘tkazuvchi tomonidan belgilanadi va uch kundan oshmasligi zarur. 
 62. Ro‘yxatdan o‘tkazishni rad etish uchun asoslar yo‘qligi aniqlangandan so‘ng, Ro‘yxatdan o‘tkazuvchi asosiy reyestrga ushbu Nizomga asosan ma’lumot kiritishni amalga oshiradi. Asosiy reyestrga ma’lumot kiritilgan kundan boshlab yetti kun ichida Ro‘yxatdan o‘tkazuvchi va domen nomining Ma’muri o‘rtasida domen nomini ro‘yxatdan o‘tkazish bo‘yicha shartnoma tuziladi.
 63. Ro‘yxatdan o‘tkazuvchi quyidagi huquqlarga ega:
 domen nomlarini ro‘yxatdan o‘tkazish va ro‘yxatdan o‘tkazishning amal qilish muddatini uzaytirish bo‘yicha xizmatlar to‘lovi miqdori va tartibini mustaqil belgilash, agar bu ushbu Nizomga, shuningdek Ro‘yxatdan o‘tkazuvchi va “UZ” domeni Ma’muri o‘rtasidagi shartnomada belgilangan shartlarga zid kelmasa;
 ariza beruvchidan domen nomlarini ro‘yxatdan o‘tkazish va ro‘yxatdan o‘tkazishning amal qilish muddatini uzaytirish uchun taqdim etilgan arizaning tasdiqlanishi, shuningdek domen nomi to‘g‘risidagi ma’lumotlarning o‘zgarganligi to‘g‘risidagi axborotni so‘rash;
 ushbu Nizomda belgilangan shartlar va talablar domen nomining Ma’muri tomonidan bajarilganda uning arizasi bo‘yicha domen nomini aktivatsiya qilish uchun berish.
 64. Ro‘yxatdan o‘tkazuvchi quyidagilarga majburdir:
 ariza beruvchilar uchun ushbu hujjatga muvofiq arizalarni berish va rasmiylashtirishning qulay tartibini belgilash;
 domen nomi Ma’murining talabi bo‘yicha ushbu domen nomi Ma’muriga tegishli bo‘lgan, asosiy Reyestrda saqlanayotgan domen nomi to‘g‘risidagi axborotni unga taqdim etish;
 ro‘yxatdan o‘tkazishning butun muddati davomida asosiy Reyestrdagi axborotning domen nomi Ma’murining arizasida ko‘rsatilgan axborot bilan mos kelishini ta’minlash;
 domen nomi Ma’muridan bildirishnoma olingan vaqtdan boshlab ikki ish kuni ichida Ro‘yxatdan o‘tkazuvchini o‘zgartirish to‘g‘risidagi domen nomi Ma’murining talabi bo‘yicha o‘z majburiyatlarini yangi Ro‘yxatdan o‘tkazuvchiga topshirish uchun zarur xatti-harakatlarni bajarish. 
 65. Ro‘yxatdan o‘tkazuvchi asosiy Reyestrni olib borishda ma’lumotlardan ruxsatsiz foydalanishning oldini olish bo‘yicha zarur choralarni ta’minlashga majburdir.
 66. Ro‘yxatdan o‘tkazuvchi “whois” xizmatlari ishlashi uchun domen nomi Ma’muridan axborot olgandan keyin uch kundan kechiktirmasdan “UZ” domeni Ma’muri bazasiga ma’lumotlarni kiritishni ta’minlashga majburdir.
 67. Ro‘yxatdan o‘tkazuvchi domen nomini izlash va ro‘yxatdan o‘tkazishning o‘ziga tegishli tizimi yoki “whois” xizmatlari orqali olingan axborotdan nohalol raqobat uchun yoki domen nomini izlagan shaxs manfaatlariga qarshi g‘arazli maqsadlarda foydalanish huquqiga ega emas.
 68. Ro‘yxatdan o‘tkazuvchi axborotni asosiy Reyestrga kiritish maqsadlaridan tashqari, ariza beruvchidan olingan axborotni oshkor etish yoki undan har qanday tarzda foydalanish huquqiga ega emas, agar ushbu Nizomda boshqacha tartib belgilanmagan bo‘lsa.
 69. Domen nomi aktivatsiya qilingan paytdan boshlab ro‘yxatga olingan hisoblanadi. Domen nomini ro‘yxatdan o‘tkazishning amal qilish muddati Ro‘yxatdan o‘tkazuvchi va domen nomi Ma’muri o‘rtasidagi domen nomini ro‘yxatdan o‘tkazish uchun tuzilgan shartnomada belgilanadi va bir yildan kam bo‘lmasligi kerak. 
 Ro‘yxatdan o‘tkazish muddati tugaganidan keyin domen nomi deaktivatsiya qilinadi va yetti kun davomida joriy domen nomining Ma’muriga tegishli deb hisoblanadi.
 70. Domen nomi Ma’murining domen nomini ro‘yxatdan o‘tkazish uchun bergan arizasi Ro‘yxatdan o‘tkazuvchi tomonidan “UZ” domeni Ma’muriga aktivatsiya qilish uchun yuboriladi. 
 71. Domen nomining Ma’muri to‘g‘risidagi to‘liq bog‘lanish ma’lumotlarining mavjudligi va xalqaro standartlar talablariga muvofiqligi domen nomini aktivatsiya qilish sharti hisoblanadi.
 72. “UZ” domeni Ma’muri Ro‘yxatdan o‘tkazuvchidan domen nomini ro‘yxatdan o‘tkazish uchun arizani olgandan keyin uch kun davomida domen nomini aktivatsiya qiladi.
 73. Agar domen nomi ushbu Nizomning 71-bandi talablariga javob bermasa yoki domen nomi “UZ” domeni Ma’muri tomonidan nomaqbul domen nomi deb topilsa, “UZ” domeni Ma’muri aktivatsiya qilishni rad etadi. 
 Agar rad etishni bartaraf etish imkoni bo‘lmasa, aktivatsiya qilishni rad etish hollarida domen nomi Ma’muri Ro‘yxatdan o‘tkazuvchidan ro‘yxatdan o‘tkazish uchun to‘lovlarni to‘liq hajmda qaytarib berishni talab qilish huquqiga ega. 
 “UZ” domeni Ma’murining domen nomining nomaqbulligi sababli uni aktivatsiya qilishni rad etishi yuzasidan sudga murojaat qilish mumkin.
 74. Ro‘yxatga olingan domen nomi domen nomi Ma’murining shaxsiy mulki hisoblanmaydi. Domen nomining Ma’muri domen nomidan foydalanish huquqiga ega. Domen nomining Ma’muri domen nomidan foydalanish huquqini shartnoma bo‘yicha boshqa shaxsga berish huquqiga ega.
 75. Domen nomidan foydalanish quyidagi hollarda taqiqlanadi:
 kiberskvotting, ya’ni uchinchi shaxs huquqlarini buzgan holda foyda yoki boshqa turdagi afzalliklarga ega bo‘lish;
 O‘zbekiston Respublikasida boshqa shaxs nomiga ro‘yxatdan o‘tkazilgan yoki ro‘yxatdan o‘tkazish so‘rab talabnoma berilgan, shuningdek O‘zbekiston Respublikasining xalqaro shartnomalariga muvofiq ro‘yxatdan o‘tkazilmay ham muhofaza qilinadigan yoki ancha ilgariroq ustuvorlikka ega bo‘lgan domen nomlari, tovar kelib chiqqan joy nomi bo‘lgan domen nomlari, firma nomlari (muhofaza qilinmaydigan qism sifatida kiritilgan hollar bundan mustasno) bilan adashtirib yuborish darajasida bir xil yoki ularga aynan o‘xshash bo‘lgan domen nomini ro‘yxatdan o‘tkazish;
 domen grebbing, ya’ni asosiy tushunchalarni ifodalovchi yoki asosiy tushunchalardan iborat ko‘p sonli domen nomlarining bir shaxs tomonidan domen nomini ro‘yxatdan o‘tkazishda va foydalanishda sarf etilgan haqiqiy xarajatlardan ancha yuqori narxda potensial manfaatdor shaxslarga ularni qayta sotish yoki potensial raqobatchilar oldida ustuvorlikka ega bo‘lish yoxud potensial raqobatchilarning tovarlar va xizmatlar bozoridan foydalanishini cheklash yoxud raqobatchi xo‘jalik yurituvchi subyektlarning tadbirkorlik faoliyatiga to‘sqinlik qilish maqsadlarida oldindan ro‘yxatga olinishi;
 faqat ma’lum uchinchi shaxsga berish uchun, agar ushbu xatti-harakat foyda olishga qaratilgan, uchinchi shaxsning potensial manfaatlari yoki boshqa potensial manfaatdor shaxsni hisobga olgan ariza beruvchining g‘arazli maqsadini amalga oshirish nazarda tutilganda.
 77. Zaxiralangan domen nomlari ro‘yxatiga kirmaydigan va O‘zbekiston Respublikasi qonunchilik hujjatlari va xalqaro shartnomalari talablarini buzmaydigan domen nomini ro‘yxatdan o‘tkazish va undan foydalanishning ustuvor huquqi domen nomini ro‘yxatdan o‘tkazish uchun birinchi bo‘lib ariza bergan shaxsga tegishlidir.
 78. Davlat domen nomi faqatgina tegishli davlat organlarining arizasi bo‘yicha ro‘yxatdan o‘tkaziladi.
 79. Ro‘yxatga olish uchun davlat organlarining arizasi kelib tushgunga qadar davlat domen nomini ro‘yxatga olgan domen nomining Ma’muri ro‘yxatdan o‘tkazishning joriy muddati tugaguncha davlat domen nomidan foydalanish huquqiga ega. Keyinchalik ushbu domen nomini ro‘yxatdan o‘tkazish muddati uzaytirilmaydi.
 80. Davlat domen nomining ommabopligini oshirishga qaratilgan, shuningdek boshqa domen nomini ro‘yxatdan o‘tkazish va veb-saytning o‘rnini almashtirish bilan bog‘liq bo‘lgan vijdonli davlat domen nomi egasining barcha asoslangan xarajatlari davlat domen nomini ro‘yxatdan o‘tkazishdan manfaatdor bo‘lgan ariza beruvchi tomonidan to‘lanadi.
 81. Zaxiralangan domen nomlari “UZ” domeni Ma’muri tomonidan ro‘yxatdan o‘tkaziladi va foydalaniladi. Zaxiralangan domen nomlarining ro‘yxati va vazifasi ushbu Nizomning 3-ilovasida belgilangan.
 82. “UZ” domeni Ma’muri uchinchi daraja domen nomlarini ro‘yxatdan o‘tkazish uchun hammaga ochiq bo‘lishi mumkin bo‘lgan ikkinchi daraja zaxiralangan domen nomlarini belgilaydi. Uchinchi daraja domen nomlarini hamma uchun ochiq bo‘lgan ikkinchi daraja domen nomlarida ro‘yxatdan o‘tkazish va ulardan foydalanish ushbu Nizomga muvofiq amalga oshiriladi.
 97. Ro‘yxatdan o‘tkazuvchi domen nomi Ma’muriga ro‘yxatdan o‘tkazishning amal qilish muddatini uzaytirish zarurligi to‘g‘risidagi xabarnomani yo‘llashga majbur. Xabarnoma domen nomini ro‘yxatdan o‘tkazish uchun berilgan arizada ko‘rsatilgan murojaat uchun ma’lumotlar (pochta manzili, elektron pochta, telefon, faks va sh. k.)ga ro‘yxatdan o‘tkazish muddati tugashidan ikki oy oldin yuboriladi.
 98. Ro‘yxatdan o‘tkazishning amal qilish muddatini uzaytirish uchun domen nomining Ma’muri Ro‘yxatdan o‘tkazuvchiga domen nomini ro‘yxatdan o‘tkazishning amal qilish muddatini uzaytirish uchun ushbu Nizomning 1 va 2-ilovalarida belgilangan shaklga muvofiq arizani yuboradi.
 99. Domen nomlarini ro‘yxatdan o‘tkazishning amal qilish muddatini uzaytirish muddat tugagandan keyin kamida bir yilga beixtiyor amalga oshirilishi mumkin, agar ushbu uzaytirish shartlari Ro‘yxatdan o‘tkazuvchi va domen nomining Ma’muri o‘rtasida tuzilgan shartnomada belgilangan bo‘lsa. 
 100. Domen nomining Ma’muri ro‘yxatdan o‘tkazilgandan keyin kamida olti oy o‘tgach va ro‘yxatdan o‘tkazishning amal qilish muddati tugashidan kamida 30 kun oldin domen nomidan foydalanish huquqini boshqa shaxsga berish (qayta ro‘yxatdan o‘tkazish) huquqiga ega.
 101. Domen nomini qayta ro‘yxatdan o‘tkazish uchun Ro‘yxatdan o‘tkazuvchiga domen nomi Ma’murining yozma tasdig‘i va domen nomidan foydalanish huquqi o‘z nomiga qayta rasmiylashtirilayotgan shaxsdan ushbu Nizomning 1 va 2-ilovalarida belgilangan shaklga muvofiq yozilgan ariza taqdim etilishi kerak.
 102. Domen nomi bilan bog‘liq bo‘lgan sud, hakamlik yoki boshqa nizoli muhokama davomida, shuningdek domen nomini deaktivatsiya qilish davrida domen nomini qayta ro‘yxatdan o‘tkazishga yo‘l qo‘yilmaydi.
 103. Agar domen nomini ro‘yxatdan o‘tkazish muddati domen nomining Ma’muri tomonidan uzaytirilmasa yoki domen nomining Ma’muri domen nomidan foydalanishni ixtiyoriy ravishda rad etsa, domen nomi bo‘shatiladi.
 104. Domen nomi bo‘shatilganidan keyin domen nomi to‘g‘risidagi axborot asosiy Reyestr va “whois” xizmatlar bazasidan chiqarib tashlanadi, domen nomi esa yangi ro‘yxatdan o‘tkazish uchun bo‘sh bo‘ladi.
 105. Domen nomi qonunchilik hujjatlarida belgilangan tartibda yoki qonuniy kuchga kirgan sud qarori asosida deaktivatsiya qilinishi yoki bekor qilinishi mumkin.
 109. Ro‘yxatdan o‘tkazish bekor qilingandan keyin domen nomi to‘g‘risidagi axborot asosiy Reyestr va “whois” xizmatlar bazasidan chiqariladi. Bekor qilingan domen nomini keyinchalik ro‘yxatdan o‘tkazish va undan foydalanish tartibi “UZ” domeni Ma’muri tomonidan belgilanadi.
 110. “UZ” domenidagi domen nomini ro‘yxatdan o‘tkazish va undan foydalanish bilan bog‘liq nizolar yuzaga kelganda, taraflar muzokaralar yo‘li bilan munosabatlarni tartibga soladilar.
 115. Huquqlari buzilgan yoki domen nomini ro‘yxatdan o‘tkazish va undan foydalanish natijasida boshqa har qanday tarzda zarar keltirilgan manfaatdor shaxs o‘z buzilgan huquqlarini himoya qilish uchun sudga murojaat qilish huquqiga ega.
 116. Ushbu “UZ” domenidagi domen nomlarini ro‘yxatdan o‘tkazish va ulardan foydalanish tartibi to‘g‘risidagi nizom O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash Davlat qo‘mitasi bilan kelishilgan.
 1. “UZ” domenidagi zaxiralangan domen nomlari
 1.1. “UZ” domeni Ma’muri uchun ikkinchi daraja domen nomlari: 
 cctld.uz; 
 domain.uz; 
 domains.uz; 
 domen.uz; 
 domens.uz; 
 nic.uz; 
 whois.uz; 
 www.uz. 
 1.2. Uchinchi daraja domen nomlarini ro‘yxatdan o‘tkazish uchun ochiq bo‘lgan zaxiralangan domen nomlari: 
 ac.uz — ilmiy-tadqiqot tashkilotlar, oliy o‘quv yurtlari va yetakchi ilmiy tadqiqot madaniyatining muassasalari uchun; 
 com.uz — tijorat tashkilotlari uchun; 
 co.uz — tijorat tashkilotlari uchun; 
 edu.uz — maorif faoliyati uchun litsenziyaga ega o‘quv muassasalar uchun; 
 for.uz — milliy kontentni rivojlantirish maqsadida for.uz zonasida domenlarni bepul ro‘yxatdan o‘tkazish uchun; 
 int.uz — xalqaro tashkilotlar uchun; 
 net.uz — Internet tarmog‘ining rivojlanishi bilan bog‘liq loyihalarni amalga oshiruvchi tashkilotlar uchun; 
 org.uz — notijorat tashkilotlar uchun; 
 pp.uz — jismoniy shaxslar uchun. 
 1.3. Qo‘shimcha ikkinchi daraja domen nomlari: 
 aero.uz; 
 arpa.uz; 
 biz.uz; 
 coop.uz; 
 info.uz; 
 museum.uz; 
 name.uz; 
 pro.uz. 
 2. ICANN tavsiyalari bo‘yicha zaxiralanadigan domen nomlari 
 2.1. ICANN uchun: 
 aso.uz; 
 dnso.uz; 
 icann.uz; 
 internic.uz; 
 pso.uz. 
 2.2. IANA uchun: 
 afrinic.uz; 
 apnic.uz; 
 arin.uz; 
 example.uz; 
 gtld-servers.uz; 
 iab.uz; 
 iana.uz; 
 iana-servers.uz; 
 iesg.uz; 
 ietf.uz; 
 irtf.uz; 
 istf.uz; 
 lacnic.uz; 
 lanic.uz; 
 rfc-editor.uz; 
 ripe.uz; 
 root-servers.uz.